**GRAD LEPOGLAVA,** Antuna Mihanovića 12, Lepoglava, OIB: 79368224789, zastupan po gradonačelniku Škvarić Marijanu, dipl.ing. (u daljnjem tekst: davatelj koncesije)

**i**

**DIMAX j.d.o.o.,** Miroslava Krleže ½, 42000 Varaždin, OIB:56608479548, zastupan po direktoru Njegovec Miroslavu,(u daljnjem tekstu: koncesionar), zaključili su slijedeći

**UGOVOR O KONCESIJI**

**za obavljanje komunalne djelatnosti dimnjačarskih poslova**

**na području Grada Lepoglave**

**Članak 1.**

Ovim Ugovorom o koncesiji uređuju se međusobni odnosi, prava i obveze ugovornih strana u obavljanju komunalne djelatnosti dimnjačarskih poslova na području Grada Lepoglave.

**Članak 2.**

Obavijest o namjeri davanja koncesije objavljena je u Elektroničkom oglasniku javne nabave Narodnih novina Republike Hrvatske dana 04.04.2016. godine.

Ovaj Ugovor zaključuje se temeljem provedenog postupka davanja koncesije za obavljanje dimnjačarskih poslova na području grada Lepoglave i Odluke Gradskog vijeća Grada Lepoglave o davanju koncesije (Klasa:UP/-I-311-02/16-01/1, Urbroj:2186/016-03-16-1 od 07.07.2016. godine).

**Članak 3.**

Davatelj koncesije daje koncesionaru koncesiju za obavljanje dimnjačarskih poslova na cijelom području grada Lepoglave.

Pod obavljanjem dimnjačarskih poslova razumijeva se obveza čišćenja i kontrole dimovodnih objekata i uređaja za loženje, a osobito:

* provjera ispravnosti i funkcioniranja dimnjaka i uređaja za loženje,
* obavljanje redovnih i izvanrednih pregleda dimnjaka i uređaja za loženje,
* čišćenje dimnjaka i uređaja za loženje,
* spaljivanje i vađenje čađe iz dimnjaka i uređaja za loženje,
* poduzimanje mjera za sprječavanje opasnosti od požara, eksplozija, trovanja, te zagađivanje zraka, kako ne bi nastupile štetne posljedice zbog neispravnosti dimnjaka i uređaja za loženje

**Članak 4.**

Koncesionar se obvezuje povjerene poslove obavljati i iste naplaćivati prema cjeniku dimnjačarskih usluga, koji je sastavni dio ponude i koji se nalazi u prilogu ovog Ugovora i čini njegov sastavni dio.

Cijenu usluge plaća korisnik usluge izravno koncesionaru na temelju ispostavljenog računa.

Koncesionar je dužan pri svakoj eventualnoj promijeni cijene dimnjačarskih usluga iz ponudbenog cjenika zatražiti prethodnu suglasnost Gradonačelnika Grada Lepoglave, sukladno važećim odredbama Zakona o komunalnom gospodarstvu.

**Članak 5.**

Koncesija koja je predmet ovog Ugovora daje se na rok od 5 (pet) godina, a počinje teći od dana sklapanja ovog ugovora.

Rok iz stavka 1. ovog članka može se produljiti u skladu s odredbama Zakona o koncesijama i odredbama ovog ugovora.

**Članak 6.**

Koncesionar je dužan plaćati novčanu naknadu za koncesiju u iznosu od **10.000,00** **kuna** (**slovima: desettisućakuna) godišnje.**

Naknadu iz prethodnog stavka ovog članka koncesionar se obvezuje uplaćivati tromjesečno i to do 10-tog dana po isteku tromjesečja, u korist Proračuna Grada Lepoglave.

Ako koncesionar ne plati naknadu za koncesiju u roku iz prethodnog stavka ovog članka, svakom sljedećom uplatom, neovisno o tome što je koncesionar označio da se tom uplatom plaća, smatra se da se najprije podmiruje zaostali dug po redoslijedu dospijeća, i to tako da se prvo podmiruju troškovi, zatim iznos obračunate zakonske zatezne kamate, i napokon iznos dospjele naknade za koncesiju.

**Članak 7.**

Koncesionar se obvezuje komunalnu djelatnost dimnjačarskih poslova obavljati sukladno Zakonu o dimnjačarskoj službi („Narodne novine“ broj 15/65) i Odluci o obavljanju dimnjačarskih poslova na području Grada Lepoglave („Službeni vjesnik Varaždinske županije“ broj 35/10 i 10/16) te prema pravilima struke i odredbama ovog Ugovora.

Koncesionar je dužan za svaku godinu tijekom razdoblja trajanja koncesije voditi evidenciju o pregledu i čišćenju dimovodnih objekata, te o izvođenju radova kojima se dimovodni objekt zadržava ili vraća u stanje određeno projektom građevine.

Evidencija iz stavka 2. ovoga članka vodi se prema namjeni objekta za svako naselje na području Grada Lepoglave i treba sadržavati osobito:

* oznaku objekta (ulica i kućni broj)
* ime i prezime korisnika usluge te naziv upravitelja zgrade,
* oznaku dimovodnog objekta koji se pregledava i čisti s obzirom na vrstu energenta koji koristi priključeni uređaj za loženje,
* broj dimnjaka i njihov status u smislu korištenja,
* datum obavljanja dimnjačarskih poslova i nalaz,
* vrstu i datum izvođenja radova na dimovodnom objektu,
* potpis dimnjačara,
* potpis Korisnika usluge kao potvrdu obavljanih dimnjačarskih poslova.

**Članak 8.**

Davatelj koncesije ima pravo kontinuirano nadzirati rad koncesionara i izvršavanje njegovih obveza iz ovog ugovora te redovito pratiti izvršavanje plaćanja naknade za koncesiju u skladu s ovim ugovorom.

Davatelj koncesije dužan je za vrijeme trajanja ugovora o koncesiji voditi posebnu dokumentaciju koja se odnosi na poslovanje koncesionara, a najmanje prikupljanjem i analizom standardnih financijskih izvješća na godišnjoj razini.

**Članak 9.**

Ugovorne strane utvrđuju da je koncesionar u trenutku potpisivanja ovog ugovora, predao davatelju koncesije 1 (jednu) bjanko zadužnicu na iznos do 50.000,00 kuna, ispunjenu i ovjerenu sukladno Pravilniku o obliku i sadržaju bjanko zadužnice („Narodne novine“ broj 115/2012), na ime jamstva za uredno izvršavanje ugovora o koncesiji odnosno u svrhu osiguranja naplate naknade za koncesiju te naknade štete koja može nastati zbog neispunjenja obveza iz ovog ugovora.

Ukoliko bjanko zadužnica iz stavka 1. ovog članka bude upotrijebljena, Koncesionar se obvezuje odmah, a najkasnije u roku od 5 (pet) dana dostaviti novu bjanko zadužnicu ovjerenu kod javnog bilježnika, na isti iznos.

Davatelj koncesije ima pravo provjeravati valjanost instrumenta osiguranja, te ukoliko utvrdi da zadužnica kao instrument osiguranja nije valjana, zatražiti će od koncesionara dostavu novog odgovarajućeg instrumenta osiguranja.

**Članak 10.**

Ugovor o koncesiji može se, na prijedlog davatelja koncesije ili koncesionara, izmijeniti za vrijeme njegova trajanja prema uvjetima iz dokumentacije za nadmetanje u postupku davanja koncesije i ovog ugovora o koncesiji.

Izmjenama ugovora ne smiju se mijenjati vrsta i/ili predmet ugovora o koncesiji.

O izmjeni ugovora o koncesiji sklapa se dodatak ugovoru o koncesiji, kojem prethodi odluka o izmjeni odluke o davanju koncesije.

Kada je davatelj koncesije na vrijeme pokrenuo postupak davanja koncesije za javne usluge, odnosno najmanje 9 mjeseci prije isteka roka postojećeg ugovora o koncesiji, a taj postupak iz opravdanih razloga nije uspješno okončan, davatelj koncesije može produljiti postojeći ugovor o koncesiji za javnu uslugu na rok ne dulji od 6 mjeseci, pri čemu kumulativno moraju biti zadovoljeni sljedeći uvjeti:

* javna usluga koja se pruža na temelju te koncesije od iznimnog je značenja za krajnje korisnike,
* prekid u pružanju javne usluge koja se pruža na temelju te koncesije ugrozio bi Ustavom RH ili zakonom zaštićena prava korisnika te usluge,
* postojeći koncesionar prihvaća prava i obveze koji proizlaze iz produljenja ugovora o koncesiji.

**Članak 11.**

Ako je u ugovor o koncesiji potrebno unijeti bitne izmjene, davatelj koncesije pokrenuti će novi postupak davanja koncesije i sklopiti novi ugovor o koncesiji. Bitne izmjene ugovora navedene su u članku 40. Zakona o koncesijama.

Iznimno od bitnih izmjena ugovora, davatelj koncesije neće pokrenuti novi postupak davanja koncesije nego će sklopiti dodatak ugovora o koncesiji o bitnim izmjenama ugovora o koncesiji koje kumulativno zadovoljavaju sljedeće uvjete:

* potreba za izmjenom nastala je nakon sklapanja ugovora o koncesiji kao posljedica okolnosti koje, postupajući s dužnom pažnjom, davatelj koncesije u trenutku sklapanja ugovora o koncesiji nije mogao predvidjeti,
* izmjene su tehnički ili ekonomski neodvojive od ugovora o koncesiji, bez uzrokovanja velike poteškoće davatelju koncesije ili su, iako odvojive od ugovora o koncesiji, nužne za njegovo izvršenje,
* izmjena ne mijenja vrstu i/ili predmet koncesije,
* vrijednost izmjene je manja od 50 % procijenjene vrijednosti koncesije**.**

Kada se opseg izmjene ugovora o koncesiji može novčano izraziti, ona se neće smatrati bitnom, ako vrijednost izmjene ne prelazi 5 % procijenjene vrijednosti koncesije.

**Članak 12.**

Koncesija prestaje:

* ispunjenjem zakonskih uvjeta (istekom roka na koji je dana; smrću fizičke osobe koncesionara, odnosno prestankom pravne osobe koncesionara; ukidanjem, poništavanjem ili oglašavanjem ništavom odluke o davanju koncesije u razdoblju nakon sklapanja ugovora o koncesiji).
* raskidom ugovora zbog javnog interesa,
* sporazumnim raskidom ugovora o koncesiji
* jednostranim raskidom ugovora o koncesiji,
* pravomoćnošću sudske odluke kojom se ugovor o koncesiji utvrđuje ništetnim ili se poništava.

**Članak 13.**

Davatelj koncesije ima pravo jednostrano otkazati Ugovor o koncesiji uz otkazni rok od 30 (trideset) dana u slijedećim slučajevima:

1. ako koncesionar nije platio naknadu za koncesiju više od dva puta uzastopno ili općenito neuredno plaća naknadu za koncesiju,
2. ako koncesionar ne pruža javne usluge prema standardima kvalitete za takve usluge kako su dogovoreni ovim ugovorom, posebnim zakonom i drugim propisima kojima se uređuje predmet koncesije
3. ako koncesionar ne provodi mjere i radnje nužne radi zaštite općeg, odnosno javnog dobra, te radi zaštite prirode i kulturnih dobara
4. ako je koncesionar dao netočne podatke u ponudi temeljem kojih se utvrđivalo ispunjenje uvjeta sposobnosti određenih u dokumentaciji za nadmetanje
5. ako koncesionar svojom krivnjom ne započne s izvršavanjem ugovora o koncesiji u ugovorenom roku
6. ako koncesionar obavlja i druge radnje ili propušta obaviti dužne radnje koje su u suprotnosti s ugovorom o koncesiji
7. ako je koncesionar prenio na treću osobu svoja prava iz ugovora o koncesiji protivno ovom ugovoru i Zakonu o koncesijama
8. ako koncesionar ne dostavi novi odgovarajući instrument osiguranja kojeg davatelj koncesije zatraži na temelju članka 31. stavka 5. Zakona o koncesijama,
9. ukoliko koncesionar ne omogući nadzor nad primjenom odredbi ovog ugovora,
10. u drugim slučajevima u skladu sa odredbama ovog ugovora i općim odredbama obveznog prava.

Prije jednostranog raskida ugovora o koncesiji, davatelj koncesije mora prethodno pisanim putem upozoriti koncesionara o takvoj svojoj namjeri te mu odrediti primjereni rok za otklanjanje razloga za raskid ugovora o koncesiji i za izjašnjavanje o tim razlozima.

Ako koncesionar ne otkloni razloge za raskid ugovora o koncesiji iz prethodnog stavka ovog članka, davatelj koncesije raskinuti će ugovor o koncesiji.

U slučaju jednostranog raskida ugovora o koncesiji od strane davatelja koncesije, davatelj koncesije ima pravo na naknadu štete koju mu je prouzročio koncesionar u skladu s općim odredbama obveznog prava. Prihod od naplate štete uzrokovanih radnjama koncesionara iz stavka 1. ovog ugovora, prihod su proračuna davatelja koncesije.

**Članak 14.**

Koncesionar može jednostrano raskinuti ugovor o koncesiji u skladu s općim odredbama obveznog prava.

U slučaju raskida ugovora od strane Koncesionara, otkazni rok je 3 (tri) mjeseca od dana kada je pisani zahtjev zaprimljen kod Davatelja koncesije.

**Članak 15.**

Sve eventualne sporove koji mogu proizaći u tijeku primjene ovog Ugovora, stranke će rješavati sporazumno, a ukoliko to nije moguće, spor će rješavati stvarno i mjesno nadležni sud

**Članak 16.**

Ovaj Ugovor sastavljen je u 4 (četiri) istovjetna primjerka od kojih svaka ugovorna strana zadržava po 2 (dva) primjerka.

Klasa:UP/-I-311-02/16-01/1

Urbroj:2186/016-01-16-2

U Lepoglavi, \_\_\_\_\_\_\_\_\_\_\_\_ 2016.

 **Za davatelja koncesije:**  **Za** **Koncesionara:**

 **Gradonačelnik Direktor**

**Marijan Škvarić, dipl. ing. Miroslav Njegovec**